L-UE qed tieħu miżuri biex jittaffa t-tfixkil serju għall-konnettività bl-ajru ta' passiġġieri u ta' merkanzija bejn l-UE u r-Renju Unit f'każ li r-Renju Unit joħroġ mill-UE mingħajr ftehim. Illum, l-ambaxxaturi tal-istati membri mlaqqgħin fil-Kumitat tar-Rappreżentanti Permanenti tal-Kunsill approvaw mandat biex il-Presidenza Rumena tinnegozja mal-Parlament Ewropew dwar proposta li tippermetti lit-trasportaturi li jkunu liċenzjati fir-Renju Unit sabiex jipprovdu servizzi bażiċi trasport bl-ajru bejn ir-Renju Unit u l-bqija tas-27 stat membru. Dawn id-drittijiet ser jkunu jiddependu fuq id-drittijiet ekwivalenti mogħtija mir-Renju Unit u soġġetti għal kundizzjonijiet li jiżguraw kompetizzjoni ġusta. Dispożizzjoni speċjali tiżgura d-dritt li jibqgħu jiġu pprovduti titjiriet skedati skont l-obbligi ta' servizz pubbliku sas-26 ta' Ottubru 2019, sabiex tiġi żgurata l-kontinwità tas-servizzi pubbliċi filwaqt li l-awtoritajiet nazzjonali jagħmlu l-adattamenti meħtieġa għas-sitwazzjoni l-ġdida. Taħt ċerti kundizzjonijiet ser jiġu permessi arranġamenti limitati ta' kondiviżjoni tal-kodiċi u ta' kiri ta' ajruplani, inkluż il-kiri bl-ekwipaġġ. Jekk, b'riżultat ta' Brexit, trasportatur tal-ajru li jkun detentur ta' liċenzja operattiva maħruġa minn stat membru tal-UE jonqos milli jikkonforma mar-rekwiżiti tal-UE dwar is-sjieda u l-kontroll , huwa ser ikollu sas-26 ta' Ottubru 2019 biex jissodisfa dawk ir-rekwiżiti kollha. Sabiex ikunu jistgħu jibbenefikaw minn din l-eċċezzjoni, it-trasportaturi tal-ajru ser ikollhom ġimagħtejn mid-dħul fis-seħħ tar-regolament sabiex jippreżentaw pjan preċiż u komplet li jippreżenta l-miżuri maħsuba biex tinkiseb konformità sħiħa mar-rekwiżiti dwar is-sjieda u l-kontroll sa mhux aktar tard mis-27 ta' Ottubru 2019. Ir-regolament japplika sakemm jidħol fis-seħħ ftehim dwar it-trasport bl-ajru mar-Renju Unit jew sat-30 ta' Marzu 2020, skont liema tiġi l-ewwel. L-ewwel laqgħa mal-Parlament għall-qbil dwar it-test finali ser issir fid-19 ta' Frar. Informazzjoni Ġenerali Skont il-prinċipji ġenerali għal miżuri ta' kontinġenza f'każ ta' Brexit ta' ebda ftehim, dawn il-miżuri kollha jikkonsistu f'azzjoni unilaterali fil-livell tal-UE, fuq is-suppożizzjoni li r-Renju Unit ser jirreċiproka. Il-miżuri huma ta' natura eċċezzjonali u strettament limitati biż-żmien. Il-miżuri tal-konnettività tat-trasport mhumiex maħsuba biex jirreplikaw l-istatus quo skont il-liġi tal-UE, iżda pjuttost biex jippreservaw il-konnettività bażika bejn l-UE u r-Renju Unit. Brexit – informazzjoni ġenerali